
H O T Ă R Â R E

privind completarea Hotărârii Consiliului Local Slobozia nr. 97/25.09.2008 prin care se aprobă construirea de balcoane la parterul blocurilor din Municipiul Slobozia

         Consiliul Local al Municipiului Slobozia, judeţul Ialomiţa, întrunit în şedinţa ordinară din data de 28 noiembrie 2013,


   Având în vedere:

Expunerea de motive a domnului consilier Constantinescu Emil;

Referatul de specialitate al Serviciului Urbanism şi amenajarea teritoriului, înregistrat la Primăria Municipiului Slobozia sub nr. 55354/21.10.2013;

Rapoartele de avizare ale Comisiei de Urbanism şi amenajarea teritoriului şi  Comisiei Juridice şi de Disciplină din cadrul Consiliului Local Slobozia;

Prevederile art. 25, alin. 1 din Legea nr. 350/2001 privind amenajarea teritoriului şi urbanismul, ale art. 6, alin. 1 - 8 din Legea nr. 52/2003 privind transparenţa decizională în administraţia publică, cu modificările ulterioare, ale Hotărârii Consiliului Local Slobozia nr. 97/25.09.2008 prin care se aprobă construirea de balcoane la parterul blocurilor din Municipiul Slobozia, cu completările ulterioare, respectiv ale art. 15, alin. 1, lit. b) din Hotărârea nr. 31/19.07.2012 privind aprobarea Regulamentului de organizare şi funcţionare al Consiliului Local, 

În temeiul prevederilor art. 36 alin. 9, respectiv art. 45, alin. 1 din Legea nr. 215/2001 privind administraţia publică locală, republicată, cu modificările şi completările ulterioare,

H O T Ă R Ă Ş T E:  

Art. I – Se aprobă completarea Hotărârii Consiliului Local Slobozia nr. 97/25.09.2008 prin care se aprobă construirea de balcoane la parterul blocurilor din Municipiul Slobozia, după cum urmează:

1. După articolul 4, se introduc 3 noi articole, 4^1, 4^2, 4^3, care vor avea următorul conţinut:
“Art. 4^1 - Pe cale de excepţie de la prevederile art. 1 şi 2, se permite execuţia de balcoane extinse la parterul blocurilor, cu condiţia integrării noii construcţii în arhitectura imobilului şi a zonei, în următoarele cazuri speciale:

Execuţie de balcoane extinse pe faţadele care nu au vedere la arterele principale de trafic.

Execuţie de balcoane extinse în completarea fronturilor deja existente.

Execuţie de balcoane extinse în cazurile medicale în care solicitanţii prezintă recomandări medicale privind necesitatea realizării unor accese secundare individuale.

Art. 4^2 – Analiza cazurilor speciale menţionate la art. 4^1 se va realiza în cadrul Comisiei de Urbanism şi amenajarea teritoriului din cadrul Consiliului Local Slobozia, la propunerea Serviciului Urbanism.

Art. 4^3 – Construcţiile vor fi edificate fără afectarea domeniului public sau privat al Municipiului Slobozia, cu obţinerea acordurilor prevăzute de lege pentru folosinţa proprietăţii comune, fiind respectate reglementările urbanistice aprobate.

2. Se abrogă articolul 6.”

Art. II – Celelalte prevederi ale Hotărârii Consiliului Local Slobozia nr. 97/25.09.2008 prin care se aprobă construirea de balcoane la parterul blocurilor din Municipiul Slobozia, cu modificările şi completările ulterioare, rămân neschimbate.
Art. III - Prezenta hotărâre va fi adusă la cunoştinţa cetăţenilor prin afişare la sediul Primăriei Municipiului Slobozia, pe site-ul  www.sloboziail.ro şi mass-media.

Art. IV - Prezenta hotărâre va fi comunicată, prin grija secretarului Municipiului Slobozia, Primarului, Serviciului Urbanism şi Amenajarea teritoriului, în vederea aducerii la îndeplinire.

